Broj: 711-I-820-P-6/19-05-11

Zagreb, 29. ožujka 2019.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 2. i članka 39. stavka 1. i 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **povodom neanonimne prijave podnesene protiv** **dužnosnika Ivana Mijandrušića, općinskog načelnika Općine Gračišće,** na 44 sjednici, održanoj 29. ožujka 2019.g., donosi sljedeću:

 **ODLUKU**

**Postupak za odlučivanje o sukobu interesa protiv dužnosnika Ivana Mijandrušića, općinskog načelnika Općine Gračišće, u vezi postupanja Općine Gračišće po zahtjevima radi ostvarivanja prava na pristup informacijama kojima se traži dostava kontnih kartica Općine Gračišće za 2009., 2010., 2011. 2012., 2013. i 2014.g. neće se pokrenuti, s obzirom da Povjerenstvo iz prikupljenih podataka i dokumentacije nije utvrdilo postojanje okolnosti koje bi upućivale na moguću povredu odredbi ZSSI-a počinjenu od strane prijavljenog dužnosnika.**

Obrazloženje

Protiv dužnosnika Ivana Mijandrušića, općinskog načelnika Općine Gračišće, podnesena je 4. siječnja 2019.g. neanonimna prijava mogućeg sukoba interesa, koja je u knjizi ulazne pošte Povjerenstva zaprimljena pod brojem 711-U-121-P-6/19-01-2, a povodom koje je otvoren predmet pod brojem: P-6/19.

U predmetnoj prijavi u bitnom se navodi da je ………….., kao tražitelj informacija, Općini Gračišće 31. ožujka 2014.g. podnio više zahtjeva radi ostvarivanja prava na pristup informacijama u kojim se traži dostava kontnih kartica Općine Gračišće za 2009., 2010., 2011. 2012., 2013. i 2014.g. Općina Gračišće je svih šest zahtjeva odbilo, nakon čega je, po žalbi podnositelja zahtjeva, Povjerenica za informiranje donijela rješenja 16. svibnja 2016.g. kojima se Općini nalaže da podnositelju zahtjeva dostavi ispis kontnih kartica. Protiv rješenja Povjerenice za informiranje Općina Gračišće je podnijela tužbe Visokom upravnom sudu Republike Hrvatske. Općinu Gračišće je u navedenim predmetima zastupao odvjetnik Aleksandar Puh iz Pule. Presudama Visokog upravnog suda Republike Hrvatske od 1. rujna, 15. rujna, 21. rujna, 28. rujna, 5. listopada i 20. listopada 2016.g. tužbe Općine Gračišće odbijene su kao neosnovane. Nakon toga, Općina Gračišće, zastupana po odvjetniku Aleksandru Puhu, podnijela je ustavne tužbe Ustavnom sudu.

Podnositelj vezano za gore navedene okolnosti navodi kako su tužbe Visokom upravnom sudu RH i Ustavnom sudu neosnovane te da su Općinu Gračišće koštale odvjetničkih usluga zastupanja i to za upravne sporove minimalno 18.750 kn, a za ustavne tužbe minimalno 31.250 kn. Podnositelj navodi kako je trošak zastupanja u navedenim postupcima šteta počinjena Općini Gračišće.

Podnositelj dalje u prijavi navodi kako je Općina Gračišće, po službenici za informiranje, u travnju 2017.g. dostavila tražene dokumente podnositelju zahtjeva radi ostvarivanja prava na pristup informacijama, ali u manjem obimu od pravog ispisa. Tek 20. rujna, odnosno 28. studenog 2017.g. službenica za informiranje Općine Gračišće dostavlja podnositelju zahtjeva traženi ispis svih kontnih kartica. Podnositelj prijave također opisuje postupak požurivanja davanja traženih informacija, kao i ulogu i postupak pred Povjerenicom za informiranje, koja, kako podnositelj navodi, nije napravila ništa da se ispis kontnih kartica požuri. U prilogu prijave dostavljena je opsežna dokumentacija vezana uz predmetne okolnosti.

Uvidom u Registar dužnosnika utvrđeno je da je dužnosnik Ivan Mijandrušić obnašao dužnosti općinskog načelnika Općine Gračišće u mandatu 2013. – 2017. te da istu dužnost obnaša i u aktualnom mandatu, od 29. svibnja 2017.g.

Člankom 3. stavkom 1. točkom 43. ZSSI-a propisano je da su općinski načelnici i njihovi zamjenici dužnosnici u smislu ZSSI-a, stoga je i Ivan Mijandrušić, povodom obnašanja dužnosti zamjenika općinskog načelnika Općine Gračišće, obvezan postupati sukladno odredbama ZSSI-a.

Člankom 39. stavkom 1. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. Člankom 39. stavkom 4. ZSSI-a propisano je da se podnositelju prijave jamči zaštita anonimnosti.

Sukladno članku 39. stavku 5. ZSSI-a, Povjerenstvo ima pravo pribaviti činjenice i dokaze djelovanjem drugih tijela javne vlasti te su nadležna tijela u Republici Hrvatskoj dužna bez odgode, na zahtjev Povjerenstva, dostaviti zatražene obavijesti i dokaze.

Povjerenstvo je povodom navoda u zaprimljenim prijavama pribavilo relevantne podatke i dokumentaciju kako bi se utvrdilo ukazuju li isti na moguću povredu odredbi ZSSI-a počinjenu od strane dužnosnika.

Člankom 2. stavkom 1. ZSSI-a propisano je da u obnašanju javne dužnosti dužnosnici ne smiju svoj privatni interes stavljati iznad javnog interesa. Stavkom 2. istog članka Zakona propisano je da sukob interesa postoji kada su privatni interesi dužnosnika u suprotnosti s javnim interesom, a posebice kada privatni interes dužnosnika utječe ili se osnovano može smatrati da utječe ili kada privatni interes dužnosnika može utjecati na njegovu nepristranost u obavljanju javne dužnosti.

Člankom 7. ZSSI-a propisana su zabranjena djelovanja dužnosnika, dok su člankom 5. propisana načela koja su dužnosnici dužni poštivati u obnašanju javnih dužnosti.

Člankom 5. stavkom 1. ZSSI-a propisano je da dužnosnici u obnašanju javnih dužnosti moraju postupati časno, pošteno, savjesno, odgovorno i nepristrano čuvajući vlastitu vjerodostojnost i dostojanstvo povjerene im dužnosti te povjerenje građana. Stavkom 3. istog članka propisano je da dužnosnici ne smiju koristiti javnu dužnost za osobni probitak ili probitak osobe koja je s njima povezana.

Pritom je člankom 4. stavkom 5. ZSSI-a propisano da su povezane osobe, u smislu ovog Zakona, osobe koje se, u smislu stavka 2. tog članka, smatraju članovima obitelji dužnosnika te ostale osobe koje se prema drugim osnovama i okolnostima opravdano mogu smatrati interesno povezanima s dužnosnikom.

Na traženje Povjerenstva, Općina Gračišće dostavila je 14. ožujka 2019.g. očitovanje, KLASA: 052-01/19-01/03 od 8. ožujka 2019.g., u vezi predmetnih zahtjeva radi ostvarivanja prava na pristup informaciji. U očitovanju se navodi kronologija i razlozi postupanja za svaki zahtjev posebno. Povjerenstvo utvrđuje kao je očitovanje za svaki od 6 zahtjeva u bitnom istovjetno.

U očitovanju Općine Gračišće navodi se kako je …………. 4. ožujka 2014.g. podnio 6 zahtjeva radi ostvarivanja prava na pristup informaciji u kojima traži da mu se dostavi ispis kontnih kartica za razdoblje 2009., 2010., 2011. 2012., 2013. i 2014.g. Podnositelj je potom pozvan 20. ožujka 2014.g. da svoje zahtjeve dopuni sukladno članku 20. Zakona o pravu na pristup informacijama. Dana 31. ožujka 2014.g. podnositelj dostavlja dopunjene zahtjeve, nakon čega Jedinstveni upravni odjel Općine Gračišće 15. travnja 2014.g. donosi rješenja kojima odbija zahtjeve iz razloga što podnositelj zahtjeve nije dopunio na traženi način. Povjerenica za informiranje naložila je potom rješenjima od 16. svibnja 2016.g. Općini Gračišće da djelomično udovolji podnositelju zahtjeva pristup informacijama. U Očitovanju Općine Gračišće se navodi kako je protiv rješenja Povjerenice za informiranje podnijela upravne tužbe, sukladno uputi o pravnom lijeku iz pobijanog rješenja, dok je udovoljavanje zahtjevu odgodila do pravomoćnosti pobijanog rješenja.

U očitovanju se dalje navodi kako Visoki upravni sud u rujnu i listopadu 2016.g. donosi presude kojima se odbijaju tužbeni zahtjevi Općine Gračišće radi poništenja odluke Povjerenice za informiranje od 16. svibnja 2016.g. Dana 7. studenog 2016.g. Općina Gračišće je protiv odluka Visokog upravnog suda podnijela 5 ustavnih tužbi u studenom 2016.g., ali je u travnju 2017.g. povukla predmetne tužbe, slijedom čega je Ustavni sud RH donio rješenja kojima se postupci pred Ustavnim sudom obustavljaju.

U očitovanju se navodi kako je Općinu Gračišće u postupcima pred Visokim upravnim sudom i pred Ustavnim sudom zastupao odvjetnik Aleksandar Puh iz Pule, na temelju Ugovora o pravnoj pomoći i zastupanju iz 2013.g. Zastupanje je vršeno temeljem izdane punomoći. Odvjetnik je ispostavio račune za izvršene odvjetničke usluge, a u očitovanju se navodi kako je s odvjetnikom ugovorena nagrada za rad odvjetnika niža od visine nagrade iz Odvjetničke tarife, obzirom da su sve tužbe utemeljene na gotovo identičnoj činjeničnoj i pravnoj osnovi. Dio ispostavljenih računa je opozvan. U očitovanju su Povjerenstvu dostavljeni iznosi računa ispostavljenih Općini Gračišće za predmetna zastupanja.

U konačnici u očitovanju se navodi kako je odluke da se rješenja Povjerenice za informiranje i Visokog upravnog suda RH pobijaju donio općinski načelnik Općine Gračišće Ivan Mijandrušić, nakon konzultacija sa svojim suradnicima, kao i odluku da Općinu Gračišće u predmetnim postupcima zastupa odvjetnik.

U prilogu očitovanja dostavljena je sudska i druga dokumentacija iz koje je razvidno postupanje Općine Gračišće u vezi predmetnih zahtjeva radi ostvarivanja prava na pristup informacijama kako se to navodi u očitovanju, ali i u samoj prijavi.

Zakon o pravu na pristup informacijama („Narodne novine“ broj: 25/13. i 85/15.) uređuje pravo na pristup informacijama i ponovna uporaba informacija koje posjeduju tijela javne vlasti, propisuju se načela, ograničenja, postupak i način ostvarivanja i olakšavanja pristupa i ponovne uporabe informacija, djelokrug, način rada i uvjeti za imenovanje i razrješenje Povjerenika za informiranje te inspekcijski nadzor nad provedbom navedenog Zakona. Pravo na pristup informacijama, sukladno navedenom zakonu, obuhvaća pravo korisnika na traženje i dobivanje informacije, kao i obvezu tijela javne vlasti da omogući pristup zatraženoj informaciji, odnosno da objavljuje informacije neovisno o postavljenom zahtjevu, kada takvo objavljivanje proizlazi iz obveze određene zakonom ili drugim propisom.

Člankom 23. Zakona o pravu na pristup informacijama propisan je postupak rješavanja po zahtjevu za pristup informaciji, a podstavkom 5. propisani su slučajevi kada će tijelo javne vlasti rješenjem odbiti zahtjev. Protiv rješenja tijela javne vlasti može se izjaviti žalba Povjereniku u roku od 15 dana od dana dostave rješenja. Žalba se može izjaviti i kad tijelo javne vlasti, u propisanom roku, ne odluči o zahtjevu podnositelja. Kad utvrdi da je žalba osnovana, Povjerenik će rješenjem naložiti tijelu javne vlasti da korisniku omogući pristup traženoj informaciji, odnosno da odluči o zahtjevu korisnika te odrediti primjeren rok u kojem je dužno to učiniti.

Člankom 26. stavkom 1. Zakona o pravu na pristup informacijama propisano je da protiv rješenja Povjerenika žalba nije dopuštena, ali se može pokrenuti upravni spor pred Visokim upravnim sudom Republike Hrvatske. Visoki upravni sud Republike Hrvatske mora donijeti odluku o tužbi u roku od 90 dana. Tužba ima odgodni učinak ako je rješenjem omogućen pristup informaciji. Stavkom 2. propisano je da upravni spor protiv rješenja iz stavka 1. može pokrenuti i tijelo javne vlasti koje je donijelo prvostupanjsko rješenje.

Uvidom u prikupljene podatke i dokumentaciju utvrđeno je kako je …………., kao tražitelj informacije, Općini Gračišće podnio više zahtjeva radi ostvarivanja prava na pristup informacijama kojima se traži dostava kontnih kartica Općine Gračišće za 2009., 2010., 2011. 2012., 2013. i 2014.g. Navedene zahtjeve Općina Gračišće je odbila rješenjima, na temelju članka 20. stavka 2. Zakona o pravu na pristup informacijama, s obrazloženjem da je zahtjev nepotpun odnosno nerazumljiv te da ga podnositelj po pozivu Općine nije dopunio na traženi način. Protiv rješenja Općine Gračišće podnositelj je podnio žalbe Povjerenici za informiranje koja je žalbe uvažila i naložila Općini Gračišće da djelomično odobri pristup informacijama. Odluke Povjerenice za informiranje Općina Gračišće je pobijala u upravnom sporu, a odluke Visokog upravnog suda dalje pred Ustavnim sudom RH. Za zastupanje Općine Gračišće u navedenim sudskim postupcima angažiran je odvjetnik Aleksandar Puh, temeljem Ugovora o pravnoj pomoći i zastupanju iz 2013.g.

 U odnosu na navode podnositelja kako je pokretanje predmetnih sudskih postupaka, koje je pokrenula i vodila Općina Gračišće, bilo neosnovano te je samim time uzrokovalo nepotrebni i neopravdani trošak, odnosno financijsku štetu za proračun Općine, Povjerenstvo ističe kako je jedno od osnovnih prava i temeljnih sloboda zajamčenih Ustavom Republike Hrvatske upravo sudska kontrola zakonitosti pojedinačnih akata upravnih vlasti i tijela koje imaju javne ovlasti, kao i pravo na žalbu protiv pojedinačnih pravnih akata suda ili drugog ovlaštenog tijela, odnosno pravo na drugu pravnu zaštitu kada pravo na žalbu nije propisano. Rješenja Povjerenice za informiranje osporavana su sukladno uputi o pravnom lijeku, odnosno sukladno pravu da se protiv predmetnog rješenja može pokrenuti upravni spor pred Visokim upravnim sudom RH, budući da protiv istog žalba nije dopuštena, pri čemu, sukladno Zakonu o pravu na pristup informacijama, tužba ima odgodni učinak ako je rješenjem omogućen pristup informaciji. Korištenje prava na sudski zaštitu, u konkretnom slučaju, ne može se stoga smatrati zloupotrebom tog prava kako to tumači podnositelj. Isto je i sa pravom na podnošenje ustavne tužbe Ustavnom sudu RH.

Člankom 45. Statuta Općine Gračišće propisano je kako u obavljanju izvršne vlasti općinski načelnik Općine Gračišće, između ostalog, upravlja nekretninama i pokretninama u vlasništvu Općine Gračišće, kao i prihodima i rashodima Općine Gračišće u skladu sa zakonom, Statutom i općim aktima Općine Gračišće te zaključuje ugovore i druge pravne poslove u skladu sa zakonom i drugim propisima.

Nadalje, Zakonom o upravnim sporovima („Narodne novine“, broj: 20/10., 143/12., 152/14., 94/16. i 29/17.) propisano je da radnje u upravnom sporu za stranke može poduzimati osoba ovlaštena na zastupanje, kao i da ovlašteni tužitelj može biti tijelo jedinice lokalne samouprave kao javnopravno tijelo. Povjerenstvo naglašava kako je pravo na pravnu pomoć jedno od osnovnih prava te kako pružanje pravne pomoći fizičkim i pravnim osobama u ostvarivanju i zaštiti njihovih prava i pravnih interesa u Republici Hrvatskoj osigurava odvjetništvo kao samostalna i neovisna služba. Stoga se pravo na sudsko osporavanje rješenja Povjerenice za informiranje, kao i angažiranje odvjetnika u predmetnim postupcima od strane dužnosnika kao čelnika jedinice lokalne samouprave, ne može osporavati na način na koji to ističe podnositelj prijave.

U odnosu na trošak zastupanja odvjetnika Povjerenstvo napominje kako ispitivanje eventualnih nepravilnosti, odnosno nezakonitosti prilikom trošenja proračunskih sredstava jedinica lokalne samouprave nije u nadležnosti Povjerenstva te se u tom smislu podnositelj prijave upućuje na Ministarstvo financija. Povjerenstvo može ispitivati postupanje dužnosnika u trošenju proračunskih sredstava samo u kontekstu povrede odredbi ZSSI-a, ako postoje okolnosti koje ukazuju na moguću povredu ZSSI-a. Povjerenstvo ovdje napominje kako je u predmetu koji se pred Povjerenstvom vodi pod brojem P-147/17, na 198. sjednici, održanoj 24. listopada 2017.g., donijelo odluku o pokretanju postupka protiv dužnosnika Ivana Mijandrušića, zbog moguće povrede načela djelovanja propisanih člankom 5. stavkom 1. ZSSI-a, koja između ostalog proizlazi i iz okolnosti sklapanja Ugovora o pružanju pravne pomoći i zastupanju od 2. rujna 2013.g. s odvjetnikom Aleksandrom Puhom, pa predmetne okolnosti nije ispitivalo u ovom predmetu.

Slijedom navedenog, Povjerenstvo nije utvrdilo postojanje okolnost koje bi ukazivale da je u vezi postupanja Općine Gračišće po zahtjevima radi ostvarivanja prava na pristup informacijama kojima se traži dostava kontnih kartica Općine Gračišće za 2009., 2010., 2011. 2012., 2013. i 2014.g. dužnosnik Ivan Mijandrušić počinio povredu neke od odredbi ZSSI-a te je odlučilo kao u izreci ovog akta.

PREDSJEDNICA POVJERENSTVA

 Nataša Novaković, dipl.iur.

Dostaviti:

1. Dužnosnik Ivan Mijandrušić, elektroničkom dostavom
2. Podnositelj prijave, putem dostavljene e-mail adrese
3. Objava na internetskoj stranici Povjerenstva
4. Pismohrana